“ฝ่ายค้าน” เสนอหั่นงบกระทรวงตปท. หลัง “ดอน” ชักศึกเข้าบ้าน จี้ลาออกแสดงความรับผิดชอบ
"ฝ่ายค้าน" เสนอหั่นงบประมาณรายจ่ายประจำปีงบประมาณ พ.ศ.2563 กระทรวงต่างประเทศ พร้อมจี้ "ดอน ปรมัตถ์วินัย" ลาออกแสดงความรับผิดชอบ เหตชักศึกเข้าบ้าน
"ฝ่ายค้าน" เสนอหั่นงบประมาณรายจ่ายประจำปีงบประมาณ พ.ศ.2563 กระทรวงต่างประเทศ พร้อมจี้ "ดอน ปรมัตถ์วินัย" ลาออกแสดงความรับผิดชอบ เหตชักศึกเข้าบ้าน
9 ม.ค. 2563

ผู้สื่อข่าวรายงานว่า วันนี้(9 ม.ค.63) ในการประชุมสภาฯ พิจารณาร่างพระราชบัญญัติ (พ.ร.บ.) งบประมาณรายจ่ายประจำปีงบประมาณ พ.ศ.2563  นายสมคิด เชื้อคง ส.ส.อุบลราชธานี พรรคเพื่อไทย (พท.) ได้อภิปรายร่าง พ.ร.บ.งบประมาณรายจ่ายประจำปีงบประมาณ 2563 ในมาตรา 10 ของกระทรวงต่างประเทศว่า ได้สงวนคำแปรญัตติขอปรับลดงบลง 5%
โดยหยิบยกประเด็นเรื่องการส่งเสริมความร่วมมือและพัฒนากับมิตรประเทศและองค์การต่างประเทศที่ตั้งงบไว้ 2 พันล้านบาท แต่จากการให้สัมภาษณ์ของนายดอน ปรมัตถ์วินัย รมว.ต่างประเทศ ในประเด็นสหรัฐฯโจมตีอิหร่านในลักษณะที่ว่าไทยทราบล่วงหน้านั้น เป็นสิ่งที่ไม่ควรออกมาพูด เพราะจะกระทบกับความสัมพันธ์ระหว่างประเทศ ซึ่งจากคำพูดดังกล่าวเห็นว่าไม่ควรจัดสรรงบประมาณให้กับกระทรวงด้วยซ้ำไป พร้อมทั้งเตรียมนำเรื่องนี้ไปอภิปรายไม่ไว้วางใจด้วย
“จาก 1-2 วันที่เกิดเหตุ ท่านไปกินรังแตนจากไหน ท่านคิดอะไรอยู่ มันสมควรให้ตังค์มั้ย อยู่ๆก็รู้ทุกเรื่อง ไม่รู้แต่เรื่องตัวเอง ไปรู้ได้อย่างไรว่าเขาจะยิงถล่มกัน แล้วพูดเป็นตุเป็นตะ….นี้ถ้าอภิปรายไม่ไว้วางใจ บังเอิญขึ้นบัญชีไว้แล้ว เตรียมตัวไว้เถอะ อย่าเพิ่งลาออกไปไหน” นายสมคิด กล่าว
นายสมคิด ยังกล่าวเพิ่มเติมว่า ไทยควรสร้างความสัมพันธ์กับทุกประเทศ ไม่ว่าจะเป็นอิหร่าน หรืออิรัก และในฐานะที่ รมว.ต่างประเทศเป็นอดีตนักการทูต จึงไม่ควรนำพาประเทศไปสู่ความสุ่มเสี่ยง
ด้านนายประเสริฐ จันทรรวงทอง ส.ส.นครราชสีมา พรรคเพื่อไทย อภิปรายว่า ตนเองได้สงวนคำแปรญัตติขอปรับลดงบลง 10% พร้อมกล่าวถึงการให้สัมภาษณ์ของ รมว.ต่างประเทศ ในประเด็นสหรัฐฯโจมตีอิหร่าน ซึ่งที่ผ่านมาความสัมพันธ์ระหว่างไทย-อิหร่านดีมาโดยตลอด แต่จากคำสัมภาษณ์ดังกล่าวจะส่งผลให้เกิดความเสียหาย ถึงแม้ รมว.ต่างประเทศ จะออกมาชี้แจงภายหลังว่าได้รับข้อมูลที่คลาดเคลื่อนก็ตาม ซึ่งหากนำงบประมาณไปให้คนที่ไม่มีความรู้มาบริหารกระทรวง และทำให้เกิดความเสียหาย การปรับลดงบประมาณคงไม่เพียงพอ ควรจะมีการปรับ รมว.ต่างประเทศ ออกจากตำแหน่งด้วย
ขณะที่ นายพิเชษฐ์ เชื้อเมืองพาน ส.ส.เชียงราย พรรคเพื่อไทย เรียกร้องให้นายดอน ออกมาแสดงความรับผิดชอบด้วยการลาออกจากตำแหน่งหลังจากให้สัมภาษณ์ในเรื่องดังกล่าว พร้อมทั้งฝากให้ พล.อ.ประยุทธ์ จันทร์โอชา นายกรัฐมนตรี ตัดสินใจปรับ รมว.ต่างประเทศ ออกจากตำแหน่งโดยด่วน เนื่องจากการพูดของ รมว.ต่างประเทศ ถือเป็นการชักศึกเข้าบ้าน ซึ่งเป็นสิ่งที่น่ากลัว เพราะประเทศไทยควรวางตัวเป็นกลางกับทุกประเทศ